Hindi News

Local

Rajasthan

Kota

Husband Give Triple Talaque To Wife In Kota

55 साल की रेहाना अंसारी को तीन बार तलाक बोलकर पति ने खत्म किया निकाह

एक वर्ष पहले



कॉपी लिंक

पुलिस से कहा- पति पीटता है तो उसी दिन पत्नी काे दे दिया ट्रिपल तलाक

पति बेटे के साथ कोटा से अपने पैतृक गांव चला गया, पीड़िता ने दिया परिवाद

कोटा. ट्रिपल तलाक का नया कानून बनने के बाद कोटा में पहला ऐसा मामला सामने आया, जिसमें पीड़ित महिला को उसके पति ने मामूली बात पर तलाक दे दिया। पति उसके बाद अपने बेटे को लेकर पैतृक गांव चला गया। घटना के बाद से महिला परेशान है और न्याय की गुहार लिए भटक रही है। महिला ने अब एसपी ऑफिस में इस संबंध में परिवाद दिया है।



एसपी ऑफिस में दिए गए परिवाद के अनुसार कुन्हाड़ी स्थित चूने वाले बाबा के पास बजरंगपुरा, सकतपुरा निवासी 55 वर्षीया रेहाना को उसके पति सरवर अंसारी ने तलाक दे दिया। सरवर अंसारी सीएडी से फीडर के पद से रिटायर है और वो आए दिन पत्नी के साथ मारपीट करता है। 6 माह पहले रेहाना ने मारपीट की शिकायत पुलिस को दी। इसके बाद पुलिस ने सरवर को समझाकर मामला सुलझा दिया। इसके बाद 7 जून को फिर सरवर ने रेहाना के साथ मारपीट की और उसका पैर तोड़ दिया।



रेहाना की शिकायत पर पुलिस ने इस बार भी पति की समझाईश की। चार दिन पहले 17 अगस्त को भी सरवर अंसारी ने रेहाना के साथ दोपहर 2.30 बजे मारपीट की और उसे गालियां दीं। परिवाद के मुताबिक अंसारी ने रेहाना को कहा कि मैं अब तुम्हारे साथ नहीं रहना चाहता, मैं तुमसे अपना निकाह खत्म करता हूं और तुम्हे तलाक देता हूं। अंसारी द्वारा रेहाना को तीन बार तलाक कहा गया और उसे धक्के मारकर घर से निकाल दिया। जब रेहाना की बेटी जरीना ने बीचबचाव का प्रयास किया ताे अंसारी ने उससे भी मारपीट की। इसकी शिकायत रेहाना ने कुन्हाड़ी थाने में दी थी।



रेहाना का कहना है कि पुलिस ने मामले में उसके पति सरवर अंसारी की जगह बेटे मोहम्मद शरीक अंसारी को पाबंद कर दिया। इस बात से नाराज होकर उसी दिन सरवर अंसारी ने वापस रेहाना से मारपीट की और रेहाना को तीन बार वापस तलाक बोलकर निकाह खत्म कर दिया। इसके बाद वो अपने बेटे शरीक को लेकर अपने पैतृक गांव उत्तर प्रदेश के देवरिया जिले स्थित लखमोड पोस्ट लार टाउन चला गया। अब रेहाना का आरोप है कि सरवर उसे जान से मारने तक की धमकियां दे रहा है। रेहाना ने पुलिस अधिकारियों से उसे न्याय दिलाने की मांग की है। उसका कहना है कि पति के जाने के बाद उसके सामने परिवार चलाने का कोई जरिया नहीं बचा है।



बेटी ने दिलाई हिम्मत तो की शिकायत

इस घटना के बाद से ही रेहाना सदमे में है और उसका रो-रो कर उसका बुरा हाल है। रेहाना की बेटी जरीना खातून ने उसे हिम्मत दिलाई। बुधवार को रेहाना ने अपनी बेटी जरीना खातून के साथ जाकर परिवाद दिया है। साथ ही नए ट्रिपल का तलाक कानून के तहत उसके पति सरवर अंसारी के खिलाफ कार्रवाई करने की मांग की है।



नॉलेज : कानून में महिलाओं के क्या अधिकार

इसी साल 25 जुलाई को लोकसभा ने मुस्लिम वुमेन (प्रोटेक्शन ऑफ राइट्स ऑन मैरिज) बिल को पारित किया था, जो तीन तलाक बिल के नाम से चर्चित हुआ। 30 जुलाई को यह राज्यसभा से पारित किया गया, जिसके बाद यह कानून बन गया। अगस्त 2017 में सुप्रीम कोर्ट ने तलाक-ए-बिद्दत यानी एक बार में तीन तलाक को असंवैधानिक और गैर-कानूनी करार दिया था।



तीन-तलाक बिल के प्रावधान

बोलकर, लिखकर, मोबाइल, कम्प्यूटर, वाट्सएप, फेसबुक, मेल आदि से तीन तलाक को गैरकानूनी माना जाएगा। तीन तलाक देने पर एक से तीन साल की सजा और जुर्माना हो सकता है। इसके लिए पत्नी को कोर्ट में ये साबित करना पड़ेगा कि उसके पति ने उसे एक समय में तीन तलाक दिए हैं। पीड़िता और बच्चों के जीवन यापन के लिए गुजारा भत्ता मिलेगा।

